Goeie nuus: Ma se ‘bedelplakkaat’ maak dogter se droom waarMegan Schultz en haar metgesel, Brent. Foto: Verskaf ŉ Ma van Pretoria wat effens in die knyp was, het op ŉ baie kreatiewe manier daarin geslaag om haar dogter se droom oor haar matriekafskeid te verwesenlik. Colette Schultz het aan Maroela Media vertel dit was haar dogter, Megan, ŉ matriekleerder aan Hoërskool Hendrik Verwoerd, se droom om met ŉ unieke motor by haar matriekafskeid op te daag. “Sy is ŉ ander soort kind! Die motor waarmee sy sou opdaag, was vir haar belangriker as haar rok. Sy wou so bitter graag met iets spesiaal by die geleentheid afgelaai word,” het sy gesê. Ongelukkig was dit nie vir die Schultz-egpaar moontlik om nog ŉ reusebedrag uit te haal om ŉ spoggerige motor te huur nie. “’n Matriekafskeid is klaar so ŉ duur storie en daar is so baie kostes wat betaal moet word. Ek het net nie kans gesien om nog tussen R2000 en R4000 vir ŉ motor te betaal nie.” Colette was egter vasbeslote om die aand vir Megan perfek te maak en het ŉ slim plan beraam. “Een van my kollegas het ŉ foto van my geneem met ŉ plakkaat waar ek ‘bedel’ vir die perfekte motor vir my dogter se matriekafskeid,” vertel sy laggend. “Ek moes behoorlik my trots in my sak steek om dit te doen! Jy sal verbaas weet wat ŉ ma alles vir haar kinders sal doen.” Colette Schultz het hierdie foto op Facebook geplaas. Foto: Verskaf Haar kollegas het haar gehelp om die foto op Facebook te versprei en kort daarna het ŉ man haar gekontak. André Vermaak, ook ŉ inwoner van Pretoria, het aangebied om sy antieke 1958 DKW 1000S vir hulle te leen sodat Megan die aand in styl kon afskop. Boonop het Andre sommer sy seun ingespan om die jong paartjie matriekafskeid toe te neem. ŉ Baie nederige André het aan Maroela Media gesê Colette se Facebook-foto het hom dadelik getref en hy het net geweet hy moet help. “Ek dink dit is vir enige meisie, naas haar troudag, een van die belangrikste dae in haar lewe. Dit kan ook nie vir ŉ ma maklik wees om vir hulp te vra om haar dogter se droom waar te maak nie. Dit het net op my hart gedruk dat ek hulle moes kontak,” het hy gesê. Danksy André was Megan se matriekafskeid Vrydagaand alles waarvan sy gedroom het. “Sy was mal oor die motor en dit was vir haar regtig ŉ spesiale begin vir die groot aand,” het Colette gesê. “Ons is so dankbaar teenoor André wat ons gehelp het om my meisiekind se droom-aand waar te maak.”